हिन्दी के घटते प्रभाव की जिम्मेदार सरकारें भी रही हैं क्योंकि ऐसा माहौल देश में बना दिया गया है कि आगे बढ़ने और उच्च शिक्षा प्राप्त करने के लिए अंग्रेजी का ज्ञान होना ज़रूरी हो गया। इसकी वजह से धीरे-धीरे देश में अंग्रेजी माध्यम के स्कूलों की बाढ़ सी आ गई, जिसमें कॉन्वेंट स्कूलों ने आसानी से अपने पैर जमा लिए। जिस अंग्रेजी भाषा से देश की 99% जनता अनजान थी, उसी भाषा में परीक्षाएं करवाकर सरकारों ने देश की लाखों प्रतिभाओं का भी गला घोट दिया। इतना सब होने के बाद भी आज के परिदृश्य में हिन्दी के प्रादुर्भाव का श्रेय निस्संदेह तकनीक को जाता है क्योंकि मोबाइल, लैपटॉप के जमाने में तकनीक द्वारा हिन्दी लिखना बेहद सुगम हो चला है। इस वजह से पिछले कुछ सालों में सोशल मीडिया पर हिन्दी लिखने वालों की तादाद यकायक बढ़ी है। सोशल मीडिया के चाहे लाख दुष्प्रभाव रहे हो, लेकिन हिन्दी के पुनरुद्धार में इसका एक बहुत बड़ा हाथ है।